text: Gammel tysk bunker vækkes til live
  01 maj 2016 kl. 12.47
  I dag kan man genopleve 2. Verdenskrig i Esbjerg. En gammel tysk bunker er nemlig åbnet op for besøgende.
  Der var både tyske soldater, naziflag og skud med kanoner, da en gammel tysk bunker åbnede op for offentligheden i Esbjerg i dag. Bunkeren ligger på Esbjerg Flyveplads og ser næsten ud, som den gjorde, da tyskerne forlod den i 1945.
  - Det er vigtigt at videreformidle den lokalhistorie, der er i Esbjerg fra 1940 til 1945. Vi vil prøve at give folk en ide om, hvordan den tyske besættelsesmagt egentlig opererede under besættelsen omkring den militære lufthavn i Esbjerg, siger Jens Andersen, der ejer bunkeren, til TV SYD.
  De tre meter tykke mure gjorde bunkeren til et oplagt beskyttelsesrum, hvor soldaterne kunne søge ly i tilfælde af luftbombardementer. Men bunkeren, der blev bygget i 1943, blev mest brugt til beboelse og opbevaring af våben og mad.
  